UPDATE: Rucsacul abadonat în fața Ambasadei ruse din București era al unei femei și nu reprezenta niciun pericol, a fost concluzia autorităților după efectuarea verificărilor.
Știrea inițială: Un colet suspect a fost observat în fața Ambasadei ruse din București, sâmbătă după-amiază, a relatat jurnalistul Răzvan Munteanu, pe B1 TV, în emisiunea "Check Media".
Ar fi vorba despre un rucsac abandonat pe trotuarul bulevardului Kiseleff. Situația ar fi fost reclamată printr-un apel la 112, potrivit Antena3.ro.
Pirotehniștii au fost mobilizați la fața locului și fac verificări.
Rușii merg sâmbătă la urne pentru a doua din cele trei zile în care se desfășoară alegerile prezidențiale, pentru un scrutin cu deznodământ previzibil. Președintele Consiliului European, Charles Michel, l-a felicitat ironic pe Vladimir Putin pentru victorie, încă de vineri, de la deschiderea urnelor.
"Aș dori să îl felicit pe Vladimir Putin pentru victoria sa covârșitoare la alegerile care încep astăzi. Nicio opoziție. Nicio libertate. Nicio alegere", a declarat Charles Michel, într-o postare pe rețelele sociale, potrivit Politico.
Singura necunoscută pare a fi scorul cu care va fi declarat câștigător Vladimir Putin.
"Va ieși cu un scor în jur de 70%, poate chiar ușor peste 70%. Dacă ne uităm la sondajele care au fost publicate înainte de moartea lui Navalnîi, Putin era undeva la 75%, acum este undeva la 71%, deci a existat o anumită erodare în urma morții lui Navalnîi și a înmormântării foarte mediatizate, dar în rest Vladimir Putin va ieși fără niciun fel de emoție, având în vedere că și ceilalți contrancandidați sunt numai contracandidați formali", declara analistul de politică externă Ștefan Popescu, joi, la Știrile B1 TV prezentate de Gabriela Mihai.